
PARLAMENTUL ROMÂNIEI

CAMERA DEPUTAŢILOR

	     COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti 9 februarie 2011          

 P l - x  883/2010                 


AVIZ
asupra propunerii legislative pentru modificarea Legii nr.333/2003 privind paza obiectivelor, bunurilor, valorilor şi protecţia persoanelor 
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare cu propunerea legislativă pentru modificarea Legii nr.333/2003 privind paza obiectivelor, bunurilor, valorilor şi protecţia persoanelor, trimisă cu adresa nr. Pl. x. 883 din 21 decembrie 2010 şi înregistrată cu nr. 31/1290 din 22 decembrie 2010.

Conform dispoziţiilor art.75 alin.(1) din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră Decizională.
Potrivit dispoziţiilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut propunerea legislativă în şedinţa din 8 februarie 2011.
Senatul, în calitate de primă Cameră sesizată, a respins propunerea legislativă în şedinţa din 13 decembrie 2010.
Iniţiativa legislativă are ca obiect de reglementare modificarea art.1 alin.(2) din Legea nr.333/2003 privind paza obiectivelor, valorilor şi protecţia persoanelor, cu modificările şi completările ulterioare, în sensul că paza şi protecţia obiectivelor, bunurilor, valorilor şi persoanelor să se realizeze prin forţe şi mijloace militare de către instituţiile specializate ale autorităţilor administraţiei publice, de către proprietarii sau deţinătorii obiectivelor, bunurilor sau valorilor. 
Membrii Comisiei au examinat propunerea legislativă supusă avizării, expunerea de motive, avizul favorabil cu observaţii şi propuneri al Consiliului Legislativ transmis cu adresa nr. 1263 din 21 octombrie 2010 şi punctul de vedere al Guvernului, transmis cu adresa nr. 2846 din 12 noiembrie 2010, prin care nu susţine această iniţiativă legislativă.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, respingerea acestei iniţiative legislative întrucât aprobarea acestei propuneri legislative nu se este oportună deoarece ar conduce la creşterea cu 25% a cheltuielilor cu executarea serviciului de pază, dar şi la efecte negative în ceea ce priveşte reorganizarea sistemelor de pază cu forţe proprii având în vedere că în Ministerul Apărării Naţionale există în derulare 36 de contracte de prestări servicii de pază, ale căror acorduri cadru au termene de valabilitate cuprinse între anii 2011-2014. 
În raport de obiectul şi conţinutul reglementării, propunerea legislativă face parte din categoria legilor ordinare. 

